runetrust/blame-folketinget-dk huggingface dataset:
Steen Gade (SF), 2006-03-28:
Jeg ved ikke, om jeg blev helt klar over, om Enhedslisten godt kan se et perspektiv i at gå forholdsvis positivt ind i diskussionen og sige: Vi skal gøre det lidt lettere for højtuddannede og prøve at se, om det kan bruges som en murbrækker for en anden holdning og en anden diskussion på andre områder, der har med fremmede at gøre.
Christian Juhl (EL), 2021-03-10:
Jeg sagde, at jeg ikke ønsker individuelle samtaler om sindelag, for det er jeg inderligt imod, og jeg er også inderligt imod, at nogen i en ansættelsessamtale spørger, om jeg er socialdemokrat eller medlem af Dansk Folkeparti, eller hvad pokker jeg kan være, og om jeg i øvrigt går i kirke om søndagen, for det er uvedkommende for sagen.
Serdal Benli (SF), 2024-11-20:
Det her er et spørgsmål om, om vi vil lave den omlægning, som det her vil medføre, og som det i sidste ende er vores vurdering vil have større klimaomkostninger, som i vores øjne overstiger de formodede fordele, som både ordføreren, men også lovforslaget lægger op til at skulle indføre.
Erling Bonnesen (V), 2012-06-11:
Jeg vil da gerne henlede hr. Per Clausens opmærksomhed på den procedure, der normalt foretages i forbindelse med ethvert lovforslag, som har relation til kommunerne – og altså også det aktuelle lovforslag – nemlig at ministeren normalt skal tage kontakt til KL for at få afklaret det samarbejdsmæssige forhold, med hensyn til hvem der gør hvad, og at også de økonomiske DUT-afregninger skal være på plads.
Pernille Rosenkrantz-Theil (EL), 2003-01-16:
Til det vil jeg sige, som jeg har sagt tidligere i debatten, at det jo er folk, der henvender sig som enkeltpersoner, ligesom den forening, jeg har talt med, deler sig i to. Den ene halvdel mener, at det her forslag er i orden, den anden halvdel mener det ikke.
Kristian Pihl Lorentzen (V), 2015-05-21:
Det er jo tilfældet mange steder, og det skal selvfølgelig afstedkomme nogle handlinger med at lave foranstaltninger, så vandet ikke stiger, men det er mange steder det, der ikke sker, og det er jo derfor, at der er brug for, at vi både i lovteksten og i regelsættet nedenunder får præciseret, at kommunerne skal blive bedre til at reagere og regulere i forhold til vandløbsregulativerne.
Rune Lund (EL), 2006-05-03:
Spørgsmålet skal begrundes i, at menneskerettighedsorganisationen Amnesty International den 5. april lavede en rapport, som hed »Below the radar: Secret flights to torture and »disappearance««, altså under radaren, hemmelige flyvninger til tortur og forsvindinger, hvor Amnesty International dokumenterer, at der eksisterer CIA-fly, som flyver fanger hemmeligt til afhøring under tortur og mishandling, og at den slags flyvninger også foregår over europæisk luftrum.
Kaj Ikast (KF), 1999-01-14:
Men det er normalt således i dette hus, at en skatteinspektør heller ikke er med i Skatte- og Ankenævnet og kører sin sag videre, så det er jo et sammenligningsgrundlag; der findes andre steder. I øvrigt vil vi sige, at et længe tiltrængt forslag nu ligger på bordet.
Jacob Jensen (V), 2009-11-24:
Derfor har regeringen jo som bekendt også løbende taget en stribe initiativer for at hjælpe virksomhederne med at komme igennem en ellers vanskelig situation, både ved at stimulere økonomien mere generelt og direkte ved tidligere på året at udskyde virksomhedernes frist for betaling af moms og indeholdt A-skat og arbejdsmarkedsbidrag.
Anne-Mette Winther Christiansen (V), 2006-12-12:
Og så er der jo meget bedre tid, når man så har de 100 dage til både at få offeret på fode og samtidig også har mulighed for at få lavet en velforberedt hjemrejse, så det er en sikker hjemrejse, der kommer til at ligge efter de 100 dage.
Thomas Jensen (S), 2013-12-06:
I august afgav Rigsrevisionen en beretning til Statsrevisorerne, der gav en skarp påtale af en række forhold ved de offentlige ejendomsvurderinger, bl.a. at Venstres skatteministre siden 2007 har haft kendskab til, at der var fejl i ejendomsvurderingerne.
Bertel Haarder (V), 2008-12-11:
Det er den barriere, jeg synes vi skal fjerne, for vi kommer i de nærmeste år desværre til at mangle musiklærere, og jeg er enig i, at alt skal sættes ind på at få nogle flere, og vi skal i læreruddannelsesforligskredsen se på ikke mindst de fag, vi taler om her.
Mikkel Bjørn (DF), 2024-02-20:
Jeg skrev også for en måneds tid siden om en anden kriminel udlænding, Asad Ali Osman, der i det her tilfælde har fået to advarsler om udvisning og tre betingede udvisninger for bl.a. et voldeligt overfald på en hundelufter, der blev invalideret og siden endte i koma.
Peter Skaarup (DF), 2021-09-09:
Der sagde Socialdemokraternes ordfører her i dag, at grunden til, at man ikke hørte Folketinget, inden man betalte de der 13,5 mio. kr., som prisen var for centeret på Langeland, var, at prisen ville stige, hvis det var sådan, at man skulle til at involvere Folketinget i den beslutning.
Martin Lidegaard (RV), 2004-02-26:
Specifikt angående forslaget om en CO2-afgift på kunstgødning vil jeg være så ærlig at sige, at vi er ved at undersøge, om nogle af de oplysninger, som fremgår af bemærkningerne til Enhedslistens forslag, virkelig har sin rigtighed, herunder at 12 pct. af det danske elforbrug skulle gå til at producere kunstgødning.
Mette Abildgaard (KF), 2023-05-16:
Når vi på en vidunderlig sommerdag ikke kan bade ved kysten – vi har 7.500 km kystlinje i det her land, og der er masser af steder, hvor vi kan bade – og der ofte sommer efter sommer er massevis af strande, der har det røde flag oppe, fordi vi ikke kan bade, da der er for mange colibakterier i vandet, så er det jo bl.a. på grund af de her overløb.
Hans Kristian Skibby (DF), 2006-02-02:
Der henvises til, at trusselssituationen er blevet forværret, men hvis man kigger i Forsvarets Efterretningstjenestes vurdering, som lå til grund for vores beslutning, da forslaget var til første behandling, står der jo klart, at man vurderer trusselssituationen som værende høj i hele Afghanistan.
Anne Hegelund (EL), 2023-11-23:
Nogle andre ting, vi også skal kigge på, hvis man vil have flere til at tage velfærdsuddannelser, er at sørge for, der er ordentlige arbejdsforhold, at der er et ordentligt arbejdsmiljø, at man kan gøre sit arbejde ordentligt og have faglig stolthed over at gå på job hver dag.
Vibeke Peschardt (RV), 1997-12-09:
Derfor vil jeg mene, at hvis det virkelig bliver nødvendigt for amterne at udbygge i den samme takt, som dengang de mødte op i Vejdirektoratet og bad om penge til det ene og det andet og det femte, må de selv se at skaffe pengene, og så må resten klares over bloktilskuddene.
Mette Bock (LA), 2018-11-08:
Omprioriteringsbidraget har bl.a. givet mulighed for, at vi nu kan prioritere områder, hvor der har været brug for et løft, f.eks. i sundhedssektoren, i politiet m.v. Og det har også muliggjort, at vi i år kan afsætte over 400 mio. kr. over de næste 4 år på finanslovsforslaget til særlige indsatser på kulturområdet.
Margrethe Vestager (RV), 2006-04-26:
Med hensyn til den nye sanktionsmulighed i forbindelse med en indsatsaftale finder vi – som det også blev sagt under forhandlingen af L 184 – at det er en ret fornuftig ting, som bliver sat ind, hvis det skulle komme dertil, at det bliver nødvendigt for at rette op på kvaliteten af undervisningen.
Lars Arne Christensen (M), 2024-05-15:
Det er vigtigt, at man som forælder kan aflevere sine børn i børnehaven og vide, at der er tilstrækkeligt med voksne til at sikre en god dag, og jeg ser det som en central del af den kontrakt, vi har med hinanden i samfundet, og i virkeligheden også som en afgørende forudsætning for et godt velfærdssamfund, altså at man netop på den måde kan tage på arbejde med god samvittighed og vide, at pædagogerne tager sig godt af vores børn.
Karina Lorentzen Dehnhardt (SF), 2021-05-03:
Så synes jeg også, at der er noget urimeligt i, at forhold, som i princippet ville give en bøde på 4.000-6.000 kr. for os andre eller måske en meget, meget kort fængselsstraf for folk, som begår den samme forseelse, udløser foranstaltninger for den her gruppe mennesker i årevis.
Mette Abildgaard (KF), 2024-05-24:
Det ville være utroværdigt, hvis nogen politiker påstod det på noget velfærdsområde, om det så er på ældreområdet, daginstitutionsområdet eller andet, men jeg synes, at vi eksempelvis går ind og så markant styrker de her rejsehold på det her område, som netop udbreder den gode faglighed, som skal være med til at forhindre, at det her sker.
Merete Riisager (LA), 2013-04-04:
Den skulle give de prostituerede nogle rettigheder, sådan at de bedre kan passe på sig selv, og den skulle i højere grad straffe og gå de familier efter i sømmene, som ødelægger livet for unge kvinder og mænd og ikke giver dem mulighed for at vælge deres egen vej i livet.
Morten Dahlin (V), 2023-04-11:
Jeg har sæsonkort til Brøndby Stadion, og man behøver bare at gå op på mit kontor her på Christiansborg, og så kan man se, at det er pyntet op på en måde, der understreger, hvem det er, jeg holder med, også selv om det lige for tiden ikke er specielt sjovt at holde med Brøndby.
Jørn Jespersen (SF), 2003-04-02:
Vil det sige, at regeringen har tænkt sig at modarbejde reduktioner af eksportsubsidierne i WTO, så længe man ikke har fået yderligere skattelettelser til landbruget på plads? Det er da helt absurd, at man skulle varetage internationale forhandlinger på den måde, men det er nu det, statsministeren lægger op til.
Nicolai Wammen (S), 2017-03-23:
Desværre har den nye amerikanske administration også budt på alvorlige skuffelser, og så sent som i sidste uge så vi, hvordan den amerikanske finansminister i forbindelse med G20-mødet i Baden-Baden i Tyskland blokerede for, at der kunne vedtages den afgørende og helt sædvanlige erklæring om vigtigheden af kampen mod protektionisme og mod klimaforandringer.
Tom Behnke (FP), 1998-11-17:
Og dér er det så, jeg vil spørge fru Jette Gottlieb: Fru Jette Gottlieb og Enhedslisten har jo under adskillige debatter her i Folketinget talt meget om retssikkerheden og sagt, at det er utrolig vigtigt, at vi gør noget ved retssikkerheden i det her land, men vil Enhedslisten kæmpe lige så hårdt som vi andre for, at der bliver slået
Torben Hansen (S), 2002-05-08:
Spørgsmålet går så på: Hvis det er sådan, når vi når frem til den 1. oktober, at ministeriet siger, at det her er et meget alvorligt problem - det har andre jo talt for i lang tid at det er, men hvis ministeriet og ministeren også er nået frem til det - er ministeren så parat til at afsætte de nødvendige ressourcer både personalemæssigt og økonomisk til at få lavet og implementeret en handlingsplan omkring hormonforstyrrende stoffer?
Mogens Jensen (S), 2010-12-15:
Jeg tror, at det står klart for de fleste, og det har hr. Per Ørum Jørgensen jo heller ikke benægtet, at han har støttet en regering og stadig væk støtter en regering, der har skabt rekordhøj fattigdom i Danmark, herunder at der er 26 pct. flere børn, som lever i fattigdom.
Rasmus Stoklund (S), 2022-04-01:
På Socialdemokratiets vegne vil jeg dog afvise beslutningsforslaget, da det for det første er for tidligt at give yderligere midler til regionerne, når der endnu ikke er placeret et ansvar, og når det for det andet er et ufinansieret forslag, som går uden om finansloven og økonomiaftalerne, hvor vi ellers håndterer finansiering af bl.a. jordoprensningsarbejdet.
Laura Lindahl (LA), 2017-02-09:
Derudover synes jeg også, det kunne være interessant at tage en snak i Indfødsretsudvalget, hvor både forslagsstilleren og jeg selv sidder, om, hvorvidt vi overhovedet skal have alle de sager op, som vi i dag får til en politisk behandling, eller om vi allerede inden kan afvise flere sager.
Ole M. Nielsen (KRF), 2002-05-13:
Det var så upædagogisk og upsykologisk, fordi mange arbejdsgivere har den opfattelse, fejlagtigt selvfølgelig, at socialdemokrater ikke er arbejdsgivervenlige - det kan de jo somme tider have ret i, det må jeg konstatere, men jo ikke altid - og at arbejdsmiljøregler og Arbejdstilsyn er sådan noget, som ham dér med de små sorte horn i panden har opfundet.
Søren Søndergaard (EL), 2022-04-19:
I forlængelse af hr. Jens Rohdes eksempel kan vi jo også tage Frank Grevil-sagen i Danmark, hvor der blev offentliggjort oplysninger fra Forsvarets Efterretningstjeneste om, at det, der i hvert fald var det generelle indtryk, der blev givet, ikke var korrekt, nemlig om, hvad Forsvarets Efterretningstjeneste vurderede masseødelæggelsesvåbentruslen fra Irak til at være.
Søren Søndergaard (EL), 2017-05-04:
Til gengæld er vi helt med på at diskutere, om det er rimeligt, at der er lande, der får meget store bidrag ud af EU, men som samtidig afviser enhver form for solidarisk indsats – f.eks. da det handlede om at løse opgaven med at give husly til de mange flygtninge, som var kommet til Europa, bl.a. på flugt fra borgerkrigen i Syrien.
Per Bisgaard (V), 2011-02-08:
Er der en høj grad – det er nok et retorisk spørgsmål – af sandsynlighed for, at det tal, som man står og siger i dag, ikke kommer til at holde stik ind i august, fordi der netop sker nogle ting med elevantallet, der sker noget med antallet af skoler, som lukker, typisk små skoler, hvor man kan nå den effektivisering, der er?
Morten Messerschmidt (DF), 2025-02-25:
Jeg siger jo ikke, at hr. Lars Løkke Rasmussen har begået korruption eller nepotisme eller så videre, men ved det, at man ikke vil lægge tingene frem, som alle andre gør det, er det klart, at så fjerner man jo ikke ligefrem mistanke, når man kan se, hvordan hans generelle adfærd er.
Kristian Thulesen Dahl (DF), 2009-09-08:
Så må jeg bare sige om den der med bagklogskabens ulidelige klare og alt det der: Jeg sagde, hvornår det var, vi fik en øjenåbner om økonomien, altså om, at der var noget galt med økonomien; det var i forbindelse med Roskilde Bank.
Finn Sørensen (EL), 2014-05-13:
Det var jo derfor, at Enhedslisten sammen med Socialistisk Folkeparti, sammen Socialdemokraterne, sammen med Det Radikale Venstre gik til valg på et meget klart løfte til vælgerne om, at vi ville afskaffe varighedsbegrænsningen på sygedagpenge, sådan at man skulle kunne oppebære sygedagpenge, så længe man ikke var rask nok til at arbejde, eller indtil man blev visiteret til en førtidspension eller til en anden permanent ydelse, afhængigt af ens tilstand.
Karsten Lauritzen (V), 2020-11-19:
Så af de årsager, og der er i øvrigt også en række andre, men nu er min taletid begrænset her, må vi sige, at konsekvenserne af at stemme for det her forslag og være det første land i verden samlet set er for store, til at Venstre kan støtte det her beslutningsforslag.
Flemming Møller Mortensen (S), 2018-02-08:
Det andet citat lyder: »Hvis regionerne efter denne valgperiode ikke er i stand til at løfte kvaliteten af dansk sundhedsbehandling til et nyt niveau i verdensklasse, så må andre påtage sig den opgave.« Hvis det ikke skal tolkes som en kniv for struben, og hvis ikke en kniv for struben er en trussel på livet, så ved jeg simpelt hen ikke, hvordan man skal tolke retorikken, men Venstre tolker den åbenbart helt anderledes, end vi gør i Socialdemokratiet.
Karin Nødgaard (DF), 2005-03-03:
Regeringen ønsker med dette forslag at efterkomme nogle ønsker fra Grønlands hjemmestyre om, at man får flere bemyndigelser på sundhedsområdet end efter de gældende regler, så hjemmestyret kan idømme foranstaltninger efter kriminalloven for Grønland, når der sker overtrædelser af landstingsforordningerne.
Ole Birk Olesen (LA), 2013-05-08:
Altså, det er nu justitsministeren, der i dag – det må vi kunne forvente – kan svare på, om kirkeministeren har oplevet dårlige ting i sin politikudvikling, som følge af at der er adgang for offentligheden til nogle bestemte oplysninger, og justitsministeren må svare på, om miljøministeren har oplevet noget tilsvarende.
Lars-Emil Johansen (SIU), 2008-01-11:
Derfor kan jeg også her kun udtrykke min glæde over, at hele det lovkompleks, som vi nu behandler, er et udtryk for en helt usædvanlig god aftale mellem det grønlandske landsstyre og den danske regering, der også indeholder en aftale om nu endelig at få etableret det lukkede fængsel i Grønland, der endegyldigt kan afslutte elendigheden for de grønlandske fanger i Herstedvester.
Jan E. Jørgensen (V), 2012-06-13:
Den vej, man kan gå, hvis den her problemstilling skal løses, er, at vi tager kontakt til de andre lande, som har ratificeret FN-konventionen, og taler med dem om at få ændret fortolkningen eller i yderste konsekvens at få konventionen helt ændret, hvis det er det, der er nødvendigt.
Trine Torp (SF), 2018-12-06:
Det kræver, at der er de rette kompetencer, og at rammerne for kompetenceudvikling er til stede, og det kræver alt sammen god ledelse, uanset om det er i socialforvaltningens familieafdeling, i de tilbud, som gives i familierne, eller på anbringelsesstederne.
Lars Løkke Rasmussen (V), 2002-01-15:
Samtidig anbefaledes kommunerne at indgå samarbejdskontrakter med amterne og HS om en fælles indsats, en fælles indsats, der omfatter den praktiserende læge, den kommunale hjemmepleje, plejehjem, hospice, sygehuse, palliative specialiserede funktioner og sociale myndigheder.
Jørn Jespersen (SF), 2000-03-17:
En andet, mere effektivt styringsmiddel kunne være ordentlige frivillige aftaler med brancher og virksomheder. Hvis man havde en sikkerhed for, at de frivillige aftaler blev indrettet sådan, at de rent faktisk opfyldte nogle miljømæssige mål i kraft af, at der var operationel målsætning og opfølgning og sanktionsmuligheder, så kunne de erstatte megen detailregulering.
Merete Riisager (LA), 2016-12-07:
Hvad angår min egen optagethed af biler, vil jeg bare sige, at mit eget valg af bil – og jeg har en næsten 20 år gammel Volvo derhjemme – måske indikerer, at det ikke lige er det, jeg er allermest optaget af, og det, der motiverer mig allermest.
Anni Matthiesen (V), 2019-02-19:
Det drejer sig om unge mennesker, som har mistet troen på sig selv, men det drejer sig også om unge mennesker, som døjer med alkoholmisbrug og stofmisbrug, men som for den sags skyld også kæmper med både spiseforstyrrelser, depression og angst, og ja, jeg kunne jo blive ved.
Morten Østergaard (RV), 2017-10-05:
Det er jo også det, der har gjort, at selv om diskussionen nu har været der længe og mange ved mange festlige lejligheder har talt varmt for det, er der ikke nogen FTT-klub i Europa endnu, fordi deres bekymring er: Hvad sker der i forhold til de lande, der er udenfor?
Anne Valentina Berthelsen (SF), 2024-04-05:
Fru Pia Kjærsgaards sagde ved selv samme forespørgselsdebat for et års tid siden, og jeg citerer: »I Dansk Folkeparti kan vi jo godt lide traditioner, og det er blevet en tradition at afholde denne værdidebat, hvor vi i Folketinget får en grundig debat om den islamiske indvandring til Danmark.«
Per Clausen (EL), 2009-03-10:
Jeg kan forstå af det, udenrigsministeren sagde i sit første svar til hr. Morten Messerschmidt, at hvis den irske regering havde sagt, at efter deres opfattelse var traktaten faldet med nejet hos dem, så man nu måtte starte forfra med at forhandle en ny traktat, var det sket, og ingen i EU havde antydet over for irerne, at det var en uklog og forkert beslutning.
Elsebeth Gerner Nielsen (RV), 2003-05-12:
Det er altså lidt interessant, at ministeren fremlægger et forslag om at sælge skov uden at bruge de ressourcer, der rent faktisk er i ministeriet, til at få analyseret, hvad det er, der kan sælges, og hvilke hensyn der skal tages i forbindelse med salgsarbejdet.
Ole Birk Olesen (LA), 2017-11-03:
I tråd med at jeg foreslår en lovliggørelse af de små motoriserede køretøjer på forsøgsbasis, foreslår jeg endvidere, at det gældende forbud mod anvendelsen af rullebræt – og sådan står der i færdselsloven, eller det, som mere moderne mennesker kalder skateboards –
Peter Skaarup (DF), 2000-05-03:
Men derudover skal jeg selvfølgelig sige, at vi støtter det forbud, der hedder anvendelse af børn og unge under 18 år som pornomodeller, vi støtter spørgsmålet om meddelelseshemmeligheden og vi også støtter spørgsmålet om forældelsesfrister.
Peter Skaarup (DF), 2013-10-23:
Det, der er det paradoksale, er jo, og det er også det, som politifolk i lufthavnen siger, er, at man kontrollerer – og det kan sagtens tænkes, at det er 70 fly i år – men nogle af dem eller en del af dem er jo fra destinationer, hvorfra der ikke kommer nogen asylansøgere med illegale papirer, fordi man godt ved, at man lægger hele systemet ned, hvis man kontrollerer netop de fly, f.eks. fra Milanos Lufthavn eller Roms Lufthavn med lavprisselskaberne.
Finn Sørensen (EL), 2016-03-15:
Jeg har fuld forståelse for, at hr. Joachim B. Olsen mener, at det er det bedste tal at bruge, fordi det er det, der er bedst til at vildlede hele befolkningen om, hvor mange penge en kontanthjælpsmodtager får i hænderne som følge af det her lovforslag.
Claus Hjort Frederiksen (V), 2011-04-26:
For så vidt angår reformen af stabilitets- og vækstpagten, er det erkendelsen, at den grundlæggende indeholder de rigtige spilleregler for finanspolitikken, men at man ikke har været tilstrækkelig god til at gennemføre reglerne på nationalt niveau og at håndhæve dem på EU-niveau.
Christian Friis Bach (V), 2024-11-08:
Jeg ser frem til udvalgsbehandlingen og de fortsatte drøftelser med alle partier og håber, at vi kan finde fælles fodslag – med forskellige overvejelser, men fælles fodslag – i forbindelse med en styrkelse af det helt grundlæggende princip, der ligger til grund for loven, nemlig at vi skal undgå, at børn kommer i klemme, når forældrene er i konflikt.
Rasmus Nordqvist (ALT), 2016-03-03:
Jeg ved godt, at en del af den foregik på statsministerniveau, men er der sådan en grundlæggende diskussion blandt udenrigsministrene i EU omkring netop det her med, at vi oplever sådan lidt uro omkring projektet, udfordringer om, hvorvidt vi kan løse de ting, vi står over for?
Rosa Lund (EL), 2019-12-03:
Når det er sagt, så kan vi umiddelbart støtte op om beslutningsforslaget, men som I kan høre, er der også nogle ting, som vi gerne vil diskutere i Udvalget for Forretningsordenen præcis hvordan skal se ud, men i hvert fald tak til Dansk Folkeparti for at rejse debatten.
Ane Halsboe-Jørgensen (S), 2025-12-04:
I forhold til f.eks. fitnessmoms, som vi er blevet pålagt i forbindelse med en EU-dom, gør vi jo faktisk det, at vi tager hver eneste krone, der kommer ind, og giver tilbage til danskerne og lægger 85 mio. kr. oveni med den her finanslov.
Anders Fogh Rasmussen (V), 2006-10-05:
Hvis man starter fra en ende af og kigger på, hvad den kan enes om, og hvad den ikke kan enes om, må man jo sige – det har vi fået rigeligt afdækket i debatten i dag – at der er én ting, der står klart, og det er, at oppositionen vil aflive skattestoppet.
Kim Behnke (FP), 1999-05-06:
Men i den lille virksomhed, hvor det er håndværksmester selv, der sidder lørdag eftermiddag og prøver at få styr på ATP-regnskab og feriebetalinger, vejrligsbetalinger osv., ja, da er de mange og alt for ofte forekommende ændringer, der sker fra skattemyndighederne, en kæmpebelastning for den virksomhed. Derfor har man blandt medarbejdere og blandt ledelse særlig i de små virksomheder jo et fælles grundlag, når man sidder i frokoststuen: Man har en opslagstavle, og øverst på den hadeliste, man har, ja, der står den til enhver tid siddende skatteminister.
Eigil Andersen (SF), 2011-02-24:
Ellers vil jeg sige, at det her er en meget vigtig debat, og som det også er fremgået af det, de tidligere ordførere har sagt, bl.a. den socialdemokratiske ordfører, er det helt klart, at man her gennem den Familie- og Arbejdslivskommission, som man nedsatte, har lanceret et meget stort projekt, der gav mange spændende forslag, som man derefter stort set ikke har ført ud i livet.
Søren Søndergaard (EL), 1999-06-16:
Men jeg vil godt spørge den socialdemokratiske ordfører, om det er korrekt forstået, om det er med Socialdemokratiets fulde velsignelse, at denne her fredsaftale forhindrer, at Kosovas befolkning kan gennemføre en folkeafstemning om deres status i forhold til resten af Jugoslavien og republikken FRY. Er det sådan et udtryk for en særlig socialdemokratisk demokratiopfattelse, at den befolkning, der bor i Kosova, ikke skal have ret til f.eks. at gennemføre en folkeafstemning om deres status som den, man havde i Sønderjylland efter Første Verdenskrig?